**Záznam z rokovania pracovnej skupiny „verejné obstarávanie IKT“ uskutočneného dňa (30.06.2021) o 10.00 hodine prostredníctvom použitia aplikácie MS Teams.**

1. Predseda pracovnej skupiny „verejné obstarávanie IKT“ Kristian Hodossy privítal účastníkov rokovania pracovnej skupiny, pričom v prvom kroku overil prítomnosť členov pracovnej skupiny. Predseda pracovnej skupiny konštatoval vo vzťahu k prezencii účastníkov nasledovné:

Prítomní:

|  |  |
| --- | --- |
| MIRRI | Hodossy, Poloha, Bezek, Raučina |
| ÚVO | Kramár, Luhový |
| Únia miest Slovenska | Davidovičová |
| slovensko.digital | Kulich |
| DEUS | Omasta |
| MZSR/NCZI | Kavčiaková |
| ITAS | Marek |
| FSSR | Ivanič |
| MSSR | Hušek |
| MZVaEZ | Gajdošová |
| ÚGKK | Nociar |
| PMU SR | Verešová, Zverková |
| **Prizvaní hostia** |  |
| ÚVO | Borlok, Holbík |
| MIRRI | Kováč, Pankúch |
| **Ospravedlnili sa** |  |
| ÚJD SR | Cigáneková |
|  |  |
|  |  |

Predseda pracovnej skupiny predstavil témy zasadnutia pracovnej skupiny, ktorými sú:

* Cloudové služby z pohľadu verejného obstarávania/spôsob určenia predpokladanej hodnoty zákazky,
* Aplikovanie ustanovení o EUPL licencii v praxi (zákon o ITVS) a dodržiavanie vyhlášky o štandardoch ITVS (centrálny repozitár zdrojových kódov),
* „Proof of concept“ vo verejnom obstarávaní.

Predseda pracovnej skupiny k jednotlivým témam uviedol, že fórum pracovnej skupiny je diskusného charakteru, pričom za účelom riešenia detailných problémov prizve zainteresovaných členov do menších skupín, kde sa budú riešiť detailné návrhy a problémy.

1. **Cloudové služby z pohľadu verejného obstarávania**

Predseda pracovnej skupiny navrhol začať témou „verejné obstarávanie clodových služieb“, z dôvodu, že účastníkom stretnutia sú hostia zainteresovaní práve v tejto téme. Zároveň predseda pracovnej skupiny uviedol diskusie takým spôsobom, že z pohľadu MIRRI SR je nevyhnutné riešiť primárne otázku stanovenia predpokladanej hodnoty zákazky a zodpovedanie toho, akým spôsobom definovať predpokladanú hodnotu zákazky. Slovo dostal pán Borlok z ÚVO, ktorý naopak považuje otázku určenia predpokladanej hodnoty zákazky (ďalej len „**PHZ**“) za nie najväčší problém, naopak z pohľadu obstarávania cloudových služieb je najväčším problémom spôsob, akým naceniť parametre cloudovej služby. ÚVO je toho názoru, že je nevyhnutné definovať jednotné metriky pre clouodové služby, na základe čoho je možné tie ktoré cloudové služby naceniť. Pán Borlok z Úradu pre verejné obstarávanie ďalej len „***ÚVO***“) ďalej uviedol, že v rámci súčasného used case zvažujú aj obstaranie cloudových služieb v rámci projektu/diela ako celku. Marián Marek zástupca ITAS vo vzťahu k problematike prezentoval svoje skúsenosti zo súkromnej sféry a odporučil rozdeliť zákazku a nemixovať cloudové služby so softvérom. Odporučil tiež postup definovania jednotlivých aj cloudových komponentov, víťazný uchádzač by mal právo použiť konkrétne cloudové komponenty a verejný obstarávateľ by ich samostatne obstaral/dodal. Pán Borlok za ÚVO navrhol, ako jedno z možných riešení vytvorenie cenníka pre Iaas/Paas/Saas služby, k uvedenému dodal pán Marek, že je potrebná jednotná metrika definovaná konkrétnymi parametrami. Pán Holbík za ÚVO tiež doplnil, že katalóg cloudových služieb má vhodne definované parametre Iaas služieb, ale je to veľký problém pri Paas službách. Zdôraznil potrebu definovať metriky a jej parametre.

Pán Bezek zhrnul situáciu spôsobom, že jeden used case je keď sa obstaráva hw/infraštruktúra osobitne a druhý used case, keď sa hw/infraštruktúra obstaráva v rámci diela. Pán Marek zdôraznil, že by určite nemixoval obstarávanie týchto komponentov, infraštruktúru je potrebné oceňovať samostatne. Taktiež zaznela myšlienka, že v súkromnej sfére sa osvedčilo, že pri menších projektoch a nákupe cloudových služieb sa znižuje úroveň efektivity, preto je odporúčané a vhodné cloudové služby nakupovať centrálny spôsobom.

Pán Bezek konštatoval, že z pohľadu MIRRI SR je treba začať v menších množstvách, otestovať procesnú aj vecnú stránku obstarávania cloudu a následne je možné uvažovať o väčšom rozmere.

Pán Kramár z ÚVO sa vrátil k tomu, že problémom je určenie predpokladanej hodnoty zákazky, ale tento problém respektíve určenie PHZ je možné ohraničiť a využiť rámcovú dohodu na obstarávanie cloudových služieb. Pán Borlok záverom k tejto téme doplnil, že nevyhnutne treba zabezpečiť cenové relácie na úrovni serverovej infraštruktúry.

Úloha:

**Predseda pracovnej skupiny vytvorí platformu pre riešenie cloudu, obstarávania cloudových služieb a súvisiacich otázok a do tejto platformy prizve všetkých zainteresovaných.**

1. **Aplikovanie ustanovení o EUPL licencii v praxi (zákon o ITVS) a dodržiavanie vyhlášky o štandardoch ITVS (centrálny repozitár zdrojových kódov),**

Predseda pracovnej skupiny predstavil tému, ktorej predmetom je mierny rozpor v požiadavke zákona o ITVS k dodávaniu diel v režime EUPL a vyhlášky č. 78/2020 o štandardoch pre ITVS, konkrétne § 31 ods. 4 písm. b), kde sa spomína obmedzené zverejnenia zdrojového kódu, čo nie je v súlade s režimom EÚPL licencie.

Pán Kulich odkázal na existujúce dokončené aktivity vo vzorových formulárových zmluvách, kde sa dané nezrovnalosti podarilo vyriešiť konsenzuálne, preto tento dokument môže poslúžiť ako štartovací bod.

Pán Bezek konštatoval, že tento súčasný právny stav je treba riešiťz dôvodu, že už dnes sa realizujú aktivity, ktoré s týmto úzko súvisia (sprístupňovanie ITMS, open data)

Pán Marek privítal túto aktivitu, vzhľadom na striktný povahu súčasných zákonných ako aj podzákonných právnych predpisov.

Úloha:

**Predseda pracovnej skupiny vytvorí platformu pre riešenie problematiky režimu zverejňovania zdrojových kódov vrátane režimu udelenej licencie, tak aby nedochádzalo k rozporom a nezrovnalostiam.**

1. **Proof of concept vo verejnom obstarávaní**

Predseda pracovnej skupiny na úvod uviedol, že daná téma a potreba diskusie vyplynula z pripravovanej novely zákona o verejnom obstarávaní. V rámci novely zákona o verejnom obstarávaní bola pripomienka k zavedeniu spôsobov, ako akceptovať proof of concept verejným obstarávateľom odmietnutá zo strany ÚVO.

Pán Kramár uviedol pohľad ÚVO na problematiku proof of concept, pričom konštatoval pridržiavanie sa princípu, že proof of concept je možné požadovať ako plnenie výlučne po podpise zmluvy nie pred jej podpisom. Krámár z ÚVO deklaroval inciatívu ÚVO, ktorej výsledkom by mal byť materiál k princípom „proof of concept“, ktorý by mohol byť prílohou koncepcie nákupu IT vo verejnej správe.

Úloha:

**Do konca mesiaca Júl 2021 predložiť na pracovnú skupinu „návrh princípov pre aplikáciu proof of concept v rámci IT“.**

**T: 31.07.2021**

**Záve**r

Predseda pracovnej skupiny konštatoval, že témy na diskusiu boli vyčerpané, zároveň sa členom pracovnej skupiny a účastníkom zasadnutia poďakoval za vstupy.